**TÁJÉKOZTATÓ**

**a 2022/2023. nevelési évre vonatkozó bölcsődei felvétel eljárásrendjéről**

**Tisztelt Hegyvidéki Szülők!**

Tájékoztatjuk Önöket, hogy a járványügyi helyzetre való tekintettel a 2022/2023-as nevelési évre vonatkozó bölcsődei felvételi kérelmeket elektronikus úton, **április 19. és 26. között** lehet benyújtani a [Hegyvidéki Önkormányzat e-Ügyintézés](https://eugyintezes.hegyvidek.hu/) oldalán.

**Hegyvidéki Bölcsődék**

Az elmúlt években a Hegyvidéki Önkormányzat folyamatosan bővítette a bölcsődei férőhelyeket annak érdekében, hogy minden XII. kerületi kisgyermek számára biztosítani tudja a bölcsődei elhelyezést.

A Hegyvidéki Önkormányzat négy saját bölcsődéjében biztosítja a gyermekek nappali ellátását.

A bölcsődék elérhetőségei:

* Svábhegyi Bölcsőde

1121 Budapest, Mártonhegyi út 4.  
Tel.: +36 1 395 8975

* Zugligeti Bölcsőde

1125 Budapest, Zalai út 2.  
Tel.: +36 1 392 0325

* Krisztinavárosi Bölcsőde

1122 Budapest, Ráth György u. 18-20.  
Tel.: +36 1 355 0019

* Művész úti Óvoda és Bölcsőde

1121 Budapest, Művész út 5-7.  
Tel.: +36 1 391 7128

**A jelentkezés folyamata**

A bölcsődei jelentkezés online történik, a jelentkezés elektronikus felülete 2022. április 19. és 26. között, a Hegyvidék Fiókba történő bejelentkezést követően lesz elérhető a szülők számára, a [Bölcsődei jelentkezés](https://eugyintezes.hegyvidek.hu/ugy-tipusok/bolcsodei-jelentkezes) oldalon.

* Jelentkezés indításához [lépjen be meglévő Hegyvidék Fiókjába](https://eugyintezes.hegyvidek.hu/hegyvidek-fiok/).
* Új ügyfeleink [ide kattintva](https://eugyintezes.hegyvidek.hu/regisztracio) hozhatnak létre saját Hegyvidék Fiókot.

Az elektronikus jelentkezés a belépés után a [Bölcsődei jelentkezés](https://eugyintezes.hegyvidek.hu/ugy-tipusok/bolcsodei-jelentkezes) gombra kattintva kezdhető el.

Az online űrlap kitöltése során csatolni kell a védőnői igazolást, az utolsó havi nettó jövedelmek igazolásait, valamint a munkáltató igazolását a munkába állás időpontjáról és a munka napi időtartamáról, ha a gyermek bölcsődei felvételét munkába állás miatt kéri.

A bölcsődei kérelemben a Szülő megjelölheti a kívánt bölcsődét, illetve sorrendet állíthat fel a bölcsődék között, amelyet az elbírálás során figyelembe veszünk. Kizárólag rendelkezésre álló szabad férőhely esetén tudjuk biztosítani az első helyen megjelölt bölcsődében a gyermek elhelyezését.

Lehetőség van a jelentkezést piszkozatként elmenteni, azt egy későbbi időpontban folytatni, vagy akár visszavonni.

Az űrlap elküldése után a bölcsődei jelentkezést a rendszer továbbítja – a kérelmek összesítését végző – Népjóléti Iroda részére. A kérelemről az Alpolgármester dönt, amelyről a szülő elektronikus formában értesül.

Hegyvidék Fiókkal nem csak a bölcsődei jelentkezés, de az Önkormányzat egyéb elektronikusan intézhető ügyei is elérhetővé, elintézhetővé válnak. Többek között az óvodai jelentkezést, a parkolási engedély igénylését, illetve hatékonyabb kapcsolattartást tesz lehetővé.

Abban az esetben, ha kérdése van a Hegyvidéki **Önkormányzat e-ügyintézés portáljához tartozó regisztrációval, belépéssel** vagy egyéb ügyintézéssel kapcsolatban, munkatársaink segítségét a (+36 1) 224-5900 telefonszámon, az 5104-es, vagy az 5396-os melléken kérheti.

Amennyiben a **bölcsődei felvételi eljárással**, a benyújtandó védőnői igazolással, jövedelemigazolásokkal kapcsolatban merül fel kérdése, a Népjóléti Iroda munkatársai készséggel állnak rendelkezésére az alábbi elérhetőségeken:

Az ügyintézők telefonszámai, a gyermek vezetéknevének kezdőbetűje szerinti bontásban

|  |  |
| --- | --- |
| A-B | Szloboda Sándor: 224-5900/5111, 06 70 9388-476 |
| C-Kí | Csutáné Taba Adrienne: 224-5900/5154, 06 70 9388-478 |
| Kj-P | Orbán Csilla: 224-5932, 06 70 9388-475 |
| R-Zs | Kristóné Boros Olga: 224-5900/5146, 06 70 9388-511 |

Budapest Hegyvidék, 2022. március 24.

**A bölcsődei jelentkezés során benyújtandó dokumentumok**

* **Védőnői igazolás**, a védőnő által kitöltve és lebélyegezve
* **A munkáltató igazolása a munkába állás időpontjáról** és a munka napi időtartamáról, amely abban az esetben szükséges, ha a szülő munkába állása miatt kérik a bölcsődei felvételt.
* **Jövedelemigazolások (amelyek nettó jövedelemre vonatkoznak):**

Rendszeres jövedelmeknél a kérelem benyújtását megelőző havi nettó jövedelem igazolása:

* + a Magyar Államkincstár, a munkaügyi szerv, az önkormányzat, a kormányhivatal, valamint a nyugdíjfolyósító által folyósított ellátásoknál postaszelvény/bankszámlakivonat
  + kereső tevékenységből származó, illetve egyéb rendszeres jövedelmeknél a munkáltató által kiállított hiteles jövedelemigazolás vagy fizetési jegyzék

Nem rendszeres jövedelem, pl. vállalkozásból származó jövedelem esetén, a kérelem benyújtását megelőző 12 havi nettó jövedelemről szóló igazolás (pl. könyvelő által kiállított dokumentum)

Egyedülálló, különélő szülő esetén:

* + a gyermektartásdíj utolsó havi összegének igazolása (bankszámlakivonat, postaszelvény).
  + Ha tartásdíjat nem kap: a tartásdíj megállapítása iránti bírósági kereset másolata, vagy a tartásdíj bírói úton történő végrehajtása iránti kérelem igazolása, vagy az állam általi megelőlegezését kezdeményező iratok másolata.

Munkanélküli személy esetén:

* + munkaügyi szerv által folyósított ellátásban részesülő személy esetén szükséges a megállapító határozat másolata és a postaszelvény/bankszámla-értesítő az utolsó havi kifizetett ellátásról;
  + jövedelem nélküli munkanélküli esetén a kérelemhez mellékelni kell az erről szóló nyilatkozatát, illetve a munkaügyi szerv által kiadott dokumentumot, arról, hogy szerepel az álláskeresők nyilvántartásában.

**Jövedelemszámítás módja**

**Egy főre jutó havi nettó jövedelem kiszámítása:**

a családtagok havi nettó jövedelme osztva a családtagok számával

**Jövedelemszámítás:**

**A havi jövedelem kiszámításakor irányadó időszak:**

* rendszeres jövedelem esetén a kérelem benyújtását megelőző hónap,
* nem rendszeres jövedelem, illetve vállalkozásból, őstermelésből származó jövedelem esetén a kérelem benyújtását megelőző tizenkét hónap alatt kapott összeg egyhavi átlagát kell figyelembe venni.

**Jövedelem** az elismert költségekkel és a befizetési kötelezettséggel csökkentett, a személyi jövedelemadóról szóló törvény (Szjatv) szerint meghatározott, belföldről vagy külföldről származó - megszerzett - vagyoni érték (bevétel), ideértve a [Szjatv](http://uj.jogtar.hu/) 1. számú melléklete szerinti adómentes bevételt; és azon bevételt, amely után [az egyszerűsített vállalkozói adóról szóló törvény](http://uj.jogtar.hu/), [a kisadózó vállalkozások tételes adójáról és a kisvállalati adóról szóló törvény](http://uj.jogtar.hu/), vagy [az egyszerűsített közteherviselési hozzájárulásról szóló törvény](http://uj.jogtar.hu/) szerint adót, illetve hozzájárulást kell fizetni.

**A jövedelmi adatok alatt havi nettó jövedelmet kell érteni.** A nettó jövedelem kiszámításánál a bevételt az elismert költségekkel és a befizetési kötelezettséggel csökkentett összegben kell feltüntetni.

**Elismert költségnek** minősül a személyi jövedelemadóról szóló törvényben elismert költség, valamint a fizetett tartásdíj.

**Személyi adatok, családtagok:**

**Családi állapot:** házas, élettársi viszonyban élő, egyedülálló.

**Egyedülálló** az a személy, aki: hajadon, nőtlen, özvegy, elvált vagy házastársától külön él, kivéve, ha élettársa van.

**Család:** az egy lakásban együtt lakó, ott bejelentett lakóhellyel vagy tartózkodási hellyel rendelkező

-szülő, a szülő házastársa vagy élettársa (szülő alatt a családbafogadó gyámot kell érteni, ha a családbafogadó gyám a gyámsága alá helyezett gyermek tartására köteles),

- 20 évesnél fiatalabb, önálló keresettel nem rendelkező gyermek,

- 23 évesnél fiatalabb, önálló keresettel nem rendelkező, a nappali oktatás munkarendje szerint tanulmányokat folytató gyermek,

- 25 évesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató gyermek,

- korhatárra való tekintet nélkül a tartósan beteg és a fogyatékos gyermek,

- az előzőeken kívül a Ptk. családjogra irányadó szabályai alapján a szülő vagy házastársa által eltartott rokon.